
תאריך: 03/08/2026

אסמכתא: _____ 

 
פרוטוקול ישיבת ועדת: איכות סביבה
נערך ביום: 03/08/2026

שמות חברי הוועדה הנוכחים:
· קובי פדוה, יו"ר הוועדה
· תמי קצבורג נבנצל , מנהלת אגף הקיימות והחדשנות, מזכירת הוועדה 
· אורית מסמי, מ"מ יו"ר הוועדה
· פנחס כהנא, חבר וועדה 
· צחי מזרחי, מנהל אגף חזות העיר
· אריאל  טיירי – מנהל מחלקת ניקיון חזות העיר 
· ליאל קורן , מנהלת מחלקת קיימות והערכות לשינוי אקלים, אגף קיימות וחדשנות
· אלינה בחטייב , מנהל יחידת פסולת ומחזור ,היחידה  האזורית לאיכות סביבה בשרון
שמות חברי הוועדה שלא נכחו:
· יניב בלייכר, חבר וועדה
· דודו אשכנזי, חבר וועדה
משתתפים נוספים: 

סדר יום הועדה: פח כתום ורוטוניבים ברחובות  כפר סבא – הסברה ,פריסה, תדירות פינויים ולוחות זמנים לפריסה 

עיקרי דברי המשתתפים:
קובי פדוה: פתח את הישיבה והציג את נושא הדיון – מהפכת המחזור בעיר ("פח כתום זה הירוק החדש") ופריסת הרוטוניבים, תוך התמקדות בנושאי הסברה, פריסת הציוד בשטח, תדירות הפינויים ולוחות הזמנים. 


פריסת פחים כתומים, רוטוניבים והיגיון תפעולי:

· אריאל טיירי: הסביר את תפיסת החלוקה בשטח: בווילות ובבתים פרטיים פוזרו יותר "רוטוניבים" (מכלי מחזור גדולים), בעוד שבבנייה רוויה מוצבים פחים כתומים בתוך הבניינים המשותפים (למעט במרכזי מחזור מוגדרים). ציין כי נכון לעכשיו נפרסו 85 רוטוניבים ויש עוד 15 במלאי שיחולקו באוגוסט-ספטמבר לפי צורך ותנועה בשטח. בנוסף, חולקו כמעט 600 פחים כתומים לבניינים (300 בשכונות ה-60 ו-300 באוניברסיטה והדרים). הסביר את ההיגיון הכלכלי של הפינוי: כדי שמשאית פינוי תצא מלאה, כל אזור פינוי חייב להכיל מינימום 300 פחים. ציין כי הפעימה הבאה תהיה בשכונות 80 והפרחים, ולאחר מכן במרכז העיר. 
· תמי קצבורג נבנצל: ביררה לגבי תדירות הפינויים הנוכחית של הפחים הכתומים. 
· צחי מזרחי: הבהיר כי תאגיד "תמיר" עובד 5 ימים בשבוע (ללא ימי שישי). הפינוי נבנה כך שמשאית תפנה 300 פחים ביום (1,500 פחים בשבוע למשאית), וזאת מבלי שהמסלול יתנגש בימי הפינוי של הפח הירוק הילקח מאותן שכונות. 
· אריאל טיירי: הדגיש כי כבר התקבלה תלונת תושבים על כך שמשאית פינוי כתומה ומשאית ירוקה עבדו בצמוד, דבר שיצר תפיסה מוטעית אצל התושבים כאילו מפנים את הכל יחד. לכן חשוב לייצר פאזל פינוי נפרד לחלוטין. 
ביטול כלובים ישנים, חוק הפיקדון וטכנולוגיית חיישנים ו-AI:
· פנחס כהנא: העלה את נושא הכלובים הישנים שהוצאו מהעיר וציין כי בעבר תושבים היו זורקים לשם בקבוקים, והתייחס לנושא חוק הפיקדון. 
· אריאל טיירי: הסביר כי הכלובים הישנים שימשו בעיקר לבקבוקים שרובם מיועדים לחוק הפיקדון ברשתות השיווק. בנוסף, תושבים היו מוציאים בקבוקים מהכלובים הפתוחים כדי לקבל דמי פיקדון, 
· צחי מזרחי: הוסיף כי היתרון הגדול ברוטוניבים החדשים הוא שיש בהם חיישנים המודדים נפח: ברגע שהמכל מגיע לחצי קיבולת, מתקבלת התרעה ונשלחת משאית מנוף לפינוי. זאת בניגוד לכלובים הישנים שהיו נשאבים רק פעם בחודש והיו מוקפים במפגעי שקיות ובקבוקים. ציין כי כפר סבא הייתה הרשות האחרונה בישראל שהשתמשה במיכלי רשת/כלובים לבקבוקים. העיר הייתה נשארת בלי פתרון למחזור פלסטיק כי הכלובים הישנים הוצאו מכל הארץ. עוד הוסיף כי תאגיד "תמיר" מטמיע במשאיות הפינוי של הפחים מהבניינים מערכת AI המזהה באמצעות צילום את תכולת הפח הכתום בבניינים ומתריעה על איכות המחזור. 
· קובי פדוה: הציע להציג סרטון מדגים של מערכת ה-AI לוועדי בתים כדי להגביר יעילות. 
· צחי מזרחי: הסביר כי יש מגבלת פרטיות בצילום רציף ברחוב, אך ניתן להוציא תמונה נקודתית בעת צורך. 



יחס פחים בבניינים, תמריצי מחזור ומודלים כלכליים:
· פנחס כהנא: בירר מהו יחס החלוקה בבית משותף בין פחים ירוקים לכתומים. 
· צחי מזרחי: הסביר כי במקומות שבהם הוצאו הפחים החומים, נכנסו פחים כתומים בהתאם למספר הדירות. ככל שהציבור ימחזר טוב יותר, יקטן הצורך בפחים ירוקים והיחס ישתנה לטובת הכתום (נפח האריזות גדול בהרבה). כיום היחס העירוני הוא כ-4 ירוקים ל-3 כתומים. לגבי קיבולת ונפח – הפינוי מתבצע לפי מילוי בפועל ולכן אין חשש מחוסר מקום. 
· אריאל טיירי: הוסיף כי ניתן מענה פרטני לכל בניין; בניינים שמבקשים תוספת פחים כתומים מקבלים, והמענה גמיש. 
· פנחס כהנא: העלה הצעה שהציע בעבר לגזבר – ליצור תמריץ כלכלי ("ארנונה ירוקה") או מתן תגמול/הטבה כלשהי לתושבים, לבניינים או לאזורים שמחזורים מעל הממוצע. 
· תמי קצבורג נבנצל: הציגה את המודלים הבינלאומיים (Pay As You Throw / Save As You Throw). ציינה כי אגף הקיימות החל תהליך מול המשרד להגנת הסביבה בנושא זה לפני כחמש שנים, אך במבחן המציאות המודלים הללו דורשים תמיכה רגולטורית מדינתית קשיחה (כמו במדינות דוברות גרמנית) ולא הוכיחו את עצמם בבדיקות עומק במקומות אחרים. 
· צחי מזרחי ותמי קצבורג נבנצל: הבהירו כי המודל היחיד שעבד בפועל בארץ הוא תחרות מחזור בין בניינים/שכונות (תחרות שכזו כבר נעשתה בעבר בהצלחה בכפר סבא). 
· אריאל טיירי: ציין כי העיר נמצאת כרגע מתחת ל-20% פריסה, ולכן מוקדם למדוד אחוזים. להערכתו, בעוד חצי שנה עד שנה יהיו מדדים מדויקים של כמויות האשפה והפינויים. 
· 
לוחות זמנים ומכרזים:
· קובי פדוה: שאל מתי צפויה להסתיים פריסת הפחים הכתומים בעיר. 
· אריאל טיירי: השיב כי השאיפה היא לסיים את הפריסה עד אוגוסט-ספטמבר, כך שבאוקטובר-נובמבר כל הבניינים והבתים בעיר יהיו מרושתים בפחים כתומים וברוטוניבים. 
· צחי מזרחי: פירט את המורכבות  הבירוקרטית מאחורי הרכש: בשל מגבלות רכש ללא מכרז, בוצעה התקשרות מורכבת מול משכ"ל והספקים (חברת דולב). בנוסף, הציג את המאבק מול תאגיד "תמיר" (שהינו מונופול): התאגיד הציע תחילה מחיר לא ריאלי של 11 ש"ח לפינוי פח (בעוד שברמת גן שילמו 15 ש"ח), דבר שמנע מקבלנים לגשת למכרז. לאחר דרישה נחושה להעלאת המחיר, נבחר קבלן זוכה והתהליך יצא לפועל. 
· פנחס כהנא: ציין כי במשך שנים רוב האשפה בכפר סבא הגיעה להטמנה (למעט נייר, זכוכית ובטריות). 


· צחי מזרחי: הבהיר כי כיום הפסולת מהפח הכתום מועברת לתחנת המחזור החדשה של תמיר בפתח תקווה. בנוסף, הדגיש כי בתחנת המעבר לקבלן האשפה הרגילה יש חובה על פי חוק להעביר 30% מכלל הזרמים למחזור (כולל גזם). 

טיפול בגזם, חיסכון בעלויות והקמת מוקד אזורי:
· צחי מזרחי: דיווח על יוזמה חדשה שהחל יום קודם לכן מול ראש העיר ויו"ר אשכול רשויות שרון רפי סער ומנהל אגף שפ"ע במועצה אזורית לב השרון: שיתוף פעולה להקמת מתקן גריסת גזם בשטחי לב השרון. כפר סבא תביא את הגזם הנקי, מועצה אזורית לב השרון תירכש מגרסת גזם דרך מימון המשרד להגנת הסביבה, והחומר המקוצץ יוחזר לחיפוי בגינות. מהלך זה יחסוך לעירייה כ-100-120 ש"ח לטון בהיטלי הטמנה ועלויות שינוע (מכיוון שהמרחק קטן מ-25 ק"מ). 
· קובי פדוה: בירר מהי העלות הכוללת של פינוי הפסולת בכפר סבא. 
· צחי מזרחי: ציין כי העלות הכוללת (איסוף, הטמנה, מנופים, גזם ודחוסנים) עומדת על כ-60 מיליון ש"ח בשנה (2025). פריסה מלאה של הפח הכתום (איסוף של כ-200 טון אריזות בחודש) תביא לחיסכון ישיר של כ-2.5 מיליון ש"ח בשנה בהוצאות הטמנה. 

מדיניות אכיפה, הוצאת גזם ומשמעת תושבים:
· אורית מסמי, פנחס כהנא ותמי קצבורג נבנצל: העלו את בעיית הוצאת הגזם והפסולת שלא בימי הפינוי המוגדרים, והעובדה שתושבים מתרגלים להוציא פסולת בכל יום בידיעה שמשאית מנוף תאסוף אותה. 
· צחי מזרחי: ציין כי בחודשיים האחרונים נתן כ-600 דוחות כנגד זריקת פסולת שלא בזמן. הסביר את המלכוד: כאשר ראש העיר מורה לא להשאיר ערימות בסוף השבוע, התושבים מבינים שניתן להמשיך לזרוק. ציין כי מותקנות כיום מצלמות על גבי משאיות המנוף המתעדות את פינוי הרחובות. 
· אורית מסמי, פנחס כהנא : הדגישו כי יש לתת גיבוי מלא לראש העיר ולצוותי האגף לאסוף גזם ופסולת אך ורק ביום הפינוי המוגדר, ולחלק דוחות למי שחורג, כדי למנוע בזבוז כספי ציבור המגיעים על חשבון חינוך ותקציבים אחרים. 

עדכון מפת המחזור העירונית באתר:
· קובי פדוה: בירר האם טבלת מרכזי המחזור באתר העירוני מעודכנת. 




· אריאל טיירי: השיב כי המפה באתר אינה מעודכנת כעת מכיוון שפיזור הציוד בשטח משתנה מדי שבוע, והוא מעדיף שלא להעלות נתונים לא אמינים שישתנו תכופות. התחייב כי ברגע שתסתיים פריסת כלל הרוטוניבים והפחים הכתומים (צפי לנובמבר 2026), תועלה לאתר מפה מסודרת ומעודכנת של כ-140 נקודות רוטוניבים (כתום )  ובסוף התהליך יהיו 3,000  פחים כתומים בבניינים 
החלטות ומשימות, וסיכום הישיבה (על ידי קובי פדוה):
1. לוחות זמנים לפריסת מערך המחזור: הוועדה רשמה לפניה את דיווח אגף חזות העיר, לפיו פריסת כלל הרוטוניבים (כ-140 נקודות) והפחים הכתומים בבניינים המשותפים(כ-3000 פחים ) ובבתים הפרטיים צפויה להסתיים באופן מלא עד לחודש נובמבר 2026. 
2. עדכון מפת המחזור העירונית: עם השלמת הפריסה בשטח בחודש נובמבר, תועלה לאתר העירוני מפת מחזור מעודכנת ונגישה לתושבים, שתכלול את כלל המיקומים של הפחים הכתומים, מיכלי נייר ,זכוכית והטקסטיל. 
3. מיזם גזם אזורי להפחתת עלויות הטמנה: הוועדה מברכת על המהלך המשותף של אגף שפ"ע מול מועצה אזורית לב השרון ואשכול רשויות שרון להקמת מוקד גריסת גזם, אשר יביא לחיסכון של מאות אלפי שקלים בהיטלי הטמנה ויאפשר שימוש חוזר בחומר הגזום לגינון העירוני. 
4. מדיניות אכיפה קשיחה בנושא גזם ופסולת: הוועדה מעניקה גיבוי מלא לאגף חזות העיר ולמערך הפיקוח להחמרת האכיפה וחלוקת דוחות כנגד תושבים המוציאים גזם ופסולת מוצקה שלא בימי הפינוי המוגדרים, מתוך מטרה לשמור על סדר עירוני ולמנוע הוצאות פינוי מיותרות. 
5. תחרות מחזור עירונית: כחצי שנה -עד שנה לאחר השלמת הפריסה וביסוס מערך הפינוי, יבחן אגף הקיימות יזום תחרות מחזור בין שכונות ובתים משותפים ככלי להגברת המודעות והפרדת הפסולת במקור. 

תוצאות ההצבעה/ההצבעות: לא התקיימה הצבעה 

רשמה: ליאל קורן 

תפוצה: משתתפים/סגן מבקר העירייה/רכזת הועדות 

